b'\n_START_ARTICLE_\nLudvik Mrzel\n_START_SECTION_\n\xc5\xbdivljenjepis\n_START_PARAGRAPH_\nPo opravljeni osnovni \xc5\xa1oli se je vpisal na gimnazijo, od koder pa so ga izgnali, ker je sodeloval v rudarski stavki v Trbovljah. Dokon\xc4\x8dal jo je leta 1924 v Jagodini in \xc4\x86upriji. Vpisal se je na medicino, a se je kmalu prepisal na filozofijo in slavistiko. Zaposlil se je kot \xc4\x8dasnikar. Med II. svetovno vojno je bil ujetnik v italijanskih in nem\xc5\xa1kih zaporih ter tabori\xc5\xa1\xc4\x8dih, po osvoboditvi in po vrnitvi iz Dachauua pa je postal upravnik Slovenskega narodnega gledali\xc5\xa1\xc4\x8da (SNG) in pomo\xc4\x8dnik direktorja Drame SNG v Mariboru. Na tako imenovanih Dachauskih procesih je bil obsojen na 12 let je\xc4\x8de._NEWLINE_Pred vojno je kot urednik sodeloval pri revijah Mladina in Svobodna mladina. Za Jutro je pisal feljtone, sicer pa je pisal liri\xc4\x8dne \xc4\x8drtice, novele ter socialno obarvane pravljice. Pisal je v slogu ekspresionizma in socialnega realizma. V \xc4\x8dasopisih je objavljal tudi knji\xc5\xbeevne in gledali\xc5\xa1ke kritike, reporta\xc5\xbee in poro\xc4\x8dila o kulturnem \xc5\xbeivljenju slovenskih izseljencev v ZDA._NEWLINE_Prevajal je ruske in ukrajinske pravljice, Knuta Hamsuna, Alexa Steinerja, Theodorja Plievierja, Franca Werferja, Antoniusa Roothaerta, Vasilija \xc4\x8cujkova, A. I. Eremenka, G\xc3\xbcntherja Andersa, Jeana Rousselota, Johna Knittela, Sergeja Aleksandrovi\xc4\x8da Tokareva in ve\xc4\x8d del Karla Maya (iz\xc5\xa1lo je 66 knjig).'